Augustine Kiprono Choge

Augustine Kiprono Choge (født 21. januar 1987) er en kenyansk friidrettsutøver som konkurrerer i mellom- og langdistanseløp.

Choge vant allerede som ungdom 3 000 meter ved VM for ungdom i 2003. Året etter deltok han igjen ved VM for junior, og vant 5 000 meter. Som junior vant han også VM i terrengløp i 2005. Han deltok ved VM 2005 i Helsingfors, men gikk ikke videre til finalen på 1 500 meter. 

Choge har hatt framgang vid IAAFs konkurranser i Europa, der han i 2005 endte på tredjeplass ved IAAF World Athletics Final på 3 000 meter. Samme resultat oppnådde han i 2006 ved IAAF World Athletics Final, men denne gang på 1 500 meter.

Den 20. mars 2006 vant han 5 000 meter under Commonwealth Games 2006, med tiden 12.56,41. Dette er fortsatt mesterskapsrekord på denne distansen. 

Han deltok under Sommer-OL 2008 i Beijing, der han kom på 10.-plass på 1 500 meter, og under VM i Berlin 2009 fikk han femteplass på samme distanse. I september 2009 deltok han på det kenyanske laget som satte ny verdensrekord på 4 x 1500 meter, ved Golden League-stevnet i Brussel. Sammen William Biwott Tanui, Gideon Gathimba og Geoffrey Rono løp laget på 14:36,23, og slo med det den gamle rekorden som Vest-Tyskland satte i 1977. 

Ved VM i friidrett innendørs 2010 i Doha var han raskest i kvalifiseringsheatene på 3000 meter, med 7:43,80, men greide bare 11.-plass i finalen med tiden 7:53,42. Før VM hadde han raskest tid i verden den sesongen, med 7:31,75. Bernard Lagat fra USA vant gullet på denne øvelsen. Samme år vant han sin første Diamond League-seier, da han vant 1500 meter ved Shanghai Golden Grand Prix. Sammenlagt kom han på andreplass på 1500 meter i Diamond League 2010, med 13 poeng, bak Asbel Kiprop med 22 poeng.

2011-sesongen startet med et sterkt løp i Sparkassen Cup i Stuttgart, der han løp på historiens fjerde beste tid på 3000 meter, med 7.28,00.

Ved VM i friidrett innendørs 2012 fikk han sølv på 3000 meter, kun slått av Bernard Lagat.

Referanser

Eksterne lenker 
 

Kenyanske mellomdistanseløpere
Deltakere for Kenya under Sommer-OL 2008
Friidrettsutøvere under Sommer-OL 2008
Fødsler i 1987
Deltakere for Kenya under Samveldelekene 2006
Friidrettsutøvere under Samveldelekene 2006
Gullmedaljevinnere under samveldelekene for Kenya